รองนายกรัฐมนตรีและรัฐมนตรีว่าการกระทรวงกลาโหม  ปลุกตำรวจทำงานด้วยใจ ยึดความถูกต้องและประชาชนเป็นศูนย์กลาง
รองนายกรัฐมนตรีและรัฐมนตรีว่าการกระทรวงกลาโหม ปลุกตำรวจทำงานด้วยใจ ยึดความถูกต้องและประชาชนเป็นศูนย์กลาง

พลโท คงชีพ ตันตระวาณิชย์ โฆษกกระทรวงกลาโหม เปิดเผยว่า พลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหมพร้อมคณะ ตรวจเยี่ยมและให้กำลังใจการปฏิบัติงานของทหารและตำรวจในพื้นที่จังหวัดหนองคาย

พลเอก ประวิตร ชื่นชมระบบการทำงานของตำรวจจังหวัดหนองคาย ที่สามารถบูรณาการเชื่อมโยงระบบกล้องวงจรปิดและนำเทคโนโลยีมาปรับใช้ในงานป้องกันและปราบปรามอย่างมีประสิทธิภาพ  พร้อมทั้งย้ำเป็นนโยบายการทำงานของตำรวจภาพรวม ณ สภ.เมืองหนองคาย และ สภ.ท่าบ่อ  ว่า ตำรวจต้องทำหน้าที่ด้วยใจ โดยยึดประชาชนเป็นศูนย์กลาง คงเข้มบังคับใช้กฎหมายอย่างทั่วถึง เสมอภาคและเป็นธรรม ตรงไปตรงมา ให้ปรากฎเป็นที่เชื่อมั่นของประชาชนในทุกพื้นที่ให้ได้  
โดยขอให้ลงพื้นที่รับฟังปัญหาความเดือดร้อนของประชาชนให้มากขึ้น  พร้อมทั้งขอให้ผู้บังคับบัญชาทุกระดับชั้นต้องรับผิดชอบ ดูแลกวดขันวินัยและการทำงานของเจ้าหน้าที่ตำรวจในทุกระดับอย่างใกล้ชิด โดยต้องไม่รับส่วย เป่าคดี หรือทำตัวเป็นผู้มีอิทธิพลเสียเองอย่างเด็ดขาด
 
จากนั้นเดินทางไปตรวจเยี่ยมการปฏิบัติงานของหน่วยเรือรักษาความสงบเรียบร้อยตามลำน้ำโขง จังหวัดหนองคาย (นรข.เขต หนองคาย) โดยพลเอก ประวิตร ชื่นชมการปฏิบัติหน้าที่ของ นรข.เขต หนองคาย ที่สามารถสกัดจับยึดยาบ้าได้ถึง 14 ล้านเม็ด ในรอบ 2 เดือนที่ผ่าน  พร้อมทั้งย้ำ ขอให้เตรียมกำลังป้องกันชายแดนให้มีความพร้อมและให้คงเข้มการสกัดกั้น ปราบปรามการกระทำผิดกฎหมายตามแนวชายแดน โดยเฉพาะยาเสพติด อาวุธสงครามและการลักลอบสินค้าผ่านแดนผิดกฎหมาย